Мәхәббәт тылсымы

	...Бер язгы кичтә авыл клубына кара чәчле бер егет килеп керде. Гадәттә, клуб ишеге ачылгач, барысы да керүчегә карап ала. Мин дә күтәрелеп карадым һәм... күзләребез очрашты. Тәнемнән кайнар дулкын йөгерде. Миңтимер иде бу. 	  Ул шулкадәр сөйкемле иде, хәтта тасвирлап бирүе дә кыен. Нигәдер шунда ук минем янга килде дә биергә чакырды. Бу мизгелдә без икебез дә бик дулкынландык. Мин аңа хәтта күтәрелеп карарга да оялдым. Нидер сөйләштек тә кебек... Бик күп еллар узгач, без ул мизгелне икәүләшеп искә төшереп, ничек биегәнебезне, ни сөйләшкәнебезне ачыкларга тырышып карадык. Тик боларны беребез дә анык кына әйтеп бирә алмады. Гүя без каядыр болытларда очып йөргәнбез. Гаҗәп... 

Ватаным Татарстан

	№ 123 | 23.08.2014	


